ଏହି ପୃଷ୍ଠାରେ ସବୁ ଲେଖା ପୂରା ବା ଆଂଶିକ ଭାବେ ବଦଳାଯାଇପାରେ । କୌଣସି ଗୁରୁତ୍ୱପୂର୍ଣ୍ଣ ବିଷୟ ଲେଖା ନ ଯାଇଥିଲେ ବା ଭୁଲ ଭାବେ ଲେଖାଯାଇଥିଲେ ଦୟାକରି ଆଲୋଚନା ପୃଷ୍ଠାକୁ ଯାଇ ଲେଖନ୍ତୁ, ଏବଂ ଆବଶ୍ୟକ ସ୍ଥଳେ ବଦଳାନ୍ତୁ ।
୨୦୧୮ ମସିହା ଜୁନ ୩ ତାରିଖରେ ଓଡ଼ିଆ ଉଇକିପିଡ଼ିଆକୁ ୧୬ ପୂରିଲା । ଏହି ପ୍ରକଳ୍ପରେ ସକ୍ରିୟ ଥିବା ନୂଆ ଓ ପୁରୁଣା ସଭ୍ୟଙ୍କ ପାଇଁ ଭୁବନେଶ୍ୱରେ ଜୁଲାଇ ୭ ଓ ୮ ତାରିଖ ଦୁଇ ଦିନ ଧରି ଏକ କର୍ମଶାଳା ଆୟୋଜିତ ହେବ ।
ବିଗତ ଆଠ ବର୍ଷ ଭିତରେ ଓଡ଼ିଆ ଉଇକିପିଡ଼ିଆ ଓ ବାକି ଓଡ଼ିଆ ଉଇକିମିଡ଼ିଆ ପ୍ରକଳ୍ପ ଇଣ୍ଟରନେଟରେ ଓଡ଼ିଆ ଭାଷା ପାଇଁ ମାଇଲଖୁଣ୍ଟ ହୋଇ ଛିଡ଼ା ହୋଇଛନ୍ତି । ତେବେ ଏବେ ବି ଓଡ଼ିଆ ଉଇକିଆଳିଙ୍କ ଆଗରେ ଅନେକ ବୈଷୟିକ, ଆର୍ଥିକ, ମିଳିତ ଭାବେ କାମ କରିବାରେ ଅନେକ ବାଧା ରହିଛି । ଅନେକ ସକ୍ରିୟ ଉଇକିଆଳି ଏବେ ଆଉ ସକ୍ରିୟ ନାହାନ୍ତି । ନୂଆ କରି ଯୋଗଦାନ କରୁଥିବା ଅନେକ ଉଇକିଆଳି ଅଧାରୁ ଉଇକିପିଡ଼ିଆ ସମ୍ପାଦନା ଛାଡ଼ିଦିଅନ୍ତି । କେବଳ ମୋବାଇଲରୁ ଇଣ୍ଟରନେଟ ବ୍ୟବହାର କରୁଥିବା ଅନେକ ଉଇକିଆଳିଙ୍କ ପାଇଁ ନିଜ ମୋବାଇଲରୁ ଉଇକିପିଡ଼ିଆ ସମ୍ପାଦନା ଦୂରୁହ ।
ଏବେ ଇଣ୍ଟରନେଟ ମୋବାଇଲ ଓ ବିଭିନ୍ନ କନେକ୍ଟେଡ଼ ଡିଭାଇସମୁଖୀ ହେଉଥିବା ବେଳେ ତହିଁରେ ଓଡ଼ିଆର ରୂପ ଓ ଉଇକିପିଡ଼ିଆ ତଥା ବାକି ଉଇକିମିଡ଼ିଆ ପ୍ରକଳ୍ପଗୁଡ଼ିକର ଭୂମିକା ନିରୂପଣ ଏହି ଦୁଇଦିନିଆ କର୍ମଶାଳାର ମୂଳ ଲକ୍ଷ୍ୟ ହେବ । ଏହି କର୍ମଶାଳା ପୁରୁଣା କାମରୁ ମିଳିଥିବା ଶିକ୍ଷା ବାଣ୍ଟିବା ଓ ଭବିଷ୍ୟତକୁ ଆଖିରେ ରଖି ନୂଆ ଯୋଜନା କରିବା ପାଇଁ ।
୨୦୦୨ ଜୁନ ୩ ତାରିଖରେ ପ୍ରଥମ ସମ୍ପାଦନା ହୋଇଥିଲେ ହେଁ ୨୦୧୧ରୁ ସକ୍ରିୟତା ଆରମ୍ଭ ହୋଇଥିଲା । ଏଯାବତ କେଇ ହଜାର ସଭ୍ୟ ଏହି ପ୍ରକଳ୍ପରେ ଯୋଗଦାନ କରିସାରିଛନ୍ତି ଓ ୧୩,୯୭୨ ଗୋଟି ପ୍ରସଙ୍ଗ ତିଆରି ହୋଇଛି । ୨୦୧୬ ମସିହାରେ ଚଣ୍ଡୀଗଡ଼ରେ ଆୟୋଜିତ ଉଇକିକନଫରେନ୍ସ ଇଣ୍ଡିଆରେ ସେତେବେଳେ ୧୫ ବର୍ଷ ପୁରୁଣା ଉଇକିମିଡ଼ିଆ ଅଭିଯାନରେ ୧୪ ବର୍ଷ ଧରି ରହିଥିବା ଓଡ଼ିଆ ଉଇକିମିଡ଼ିଆ ସମୂହକୁ ଉଇକିମିଡ଼ିଆ ଫାଉଣ୍ଡେସନର ଏକ୍ସେକ୍ୟୁଟିଭ ଡାଇରେକ୍ଟର କ୍ୟାଥରିନ ମେହେର ଭୁରି ଭୁରି ପ୍ରଶଂସା କରିଥିଲେ ।
୨୦୧୧ ଅପ୍ରେଲ ୪ ତାରିଖରେ ଓଡ଼ିଆ ଉଇକିପିଡ଼ିଆର ପ୍ରଥମ ବିଧିବଦ୍ଧ କର୍ମଶାଳା ଆରମ୍ଭ ହୋଇ ଏଯାଏ ଅନେକ କର୍ମଶାଳା ଭାରତର ୭ଟି ସହର/ନଗରରେ ହୋଇସାରିଛି । ଅନେକ ଶିକ୍ଷାନୁଷ୍ଠାନ ସହ ମିଳିତ ଭାବେ "ଉଇକିପିଡ଼ିଆ ଏଜୁକେସନ ପ୍ରୋଗ୍ରାମ" ଜରିଆରେ ଛାତ୍ରଛାତ୍ରୀମାନଙ୍କୁ ଉଇକିପିଡ଼ିଆ ସମ୍ପାଦନା ତାଲିମ ଦେଇ ସେମାନଙ୍କୁ ଉଇକିପିଡ଼ିଆ ପରିସର ଭିତରକୁ ଅଣାଯାଇଛି ।
ଓଡ଼ିଆ ଉଇକିପିଡ଼ିଆ ସମୂହ ନେତୃତ୍ୱରେ ଓ ସିଆଇଏସ-ଏଟୁକେ ଓ ଉଇକିମିଡ଼ିଆ ଫାଉଣ୍ଡେସନ ସହଯୋଗରେ ୨୦୧୭ ମସିହାରେ ଓଡ଼ିଶା ସରକାର ତାଙ୍କର ଆଠଗୋଟି ସୋସିଆଲ ମିଡ଼ିଆ ଓ କେତେକ ୱେବସାଇଟକୁ କ୍ରିଏଟିଭ କମନ୍ସ ଲାଇସେନ୍ସରେ ବିତରଣ କରିଥିଲେ । ଏଭଳି ପଦଃକ୍ଷେପ ନେବାରେ ଓଡ଼ିଶା ସରକାର ଭାରତରେ ପ୍ରଥମ ଓ କୌଣସି ସରକାରଙ୍କୁ ନୀତିଗତ ଭାବେ ଏହି ଭଳି ପ୍ରଭାବିତ କରିବାରେ ଓଡ଼ିଆ ଉଇକିପିଡ଼ିଆ ବାକି ଭାରତୀୟ ଭାଷା ଭିତରୁ ପ୍ରଥମ ।
ସାଧାରଣ ଜନତାଙ୍କ ପାଇଁ ଅତି ଉପାଦେୟ ଜ୍ଞାନର ଭଣ୍ଡାର ଚିକିତ୍ସା ବିଜ୍ଞାନ ସମ୍ବନ୍ଧିତ ଉଚ୍ଚମାନର ପ୍ରସଙ୍ଗ ଥିବା ବିଶ୍ୱସ୍ତରୀୟ ଉଇକିପିଡ଼ିଆଗୁଡ଼ିକ ଭିତରୁ ଓଡ଼ିଆ ଅନ୍ୟତମ ।
